
PROKRASTINERINGSKLUBBEN

«Utsett aldri til i morgen det du like gjerne kan utsette til i overmorgen», sa den amerikanske forfatteren og humoristen Mark Twain.

For mange av oss stemmer denne innstillingen til livet bedre enn vi skulle ønske. Ting som skulle vært gjort i dag, forskyves til i morgen, til i overmorgen eller kanskje enda lenger.

Den som er kommet i en slik runddans, begynner lett å se seg selv som «en som utsetter». Noen ganger blir dette mønsteret så tydelig at også andre i omgivelsene – familie, venner og kolleger – deler samme oppfatning.

Du er blitt en som prokrastinerer, en prokrastinør.

«I dag skulle jeg …, men så forsvant dagen med andre ting.» Fyll inn det som passer: «vasket vinduene», «gjort ferdig rapporten», «ringt tannlegen», «snakket med banken om å redusere renten på huslånet», «fått hengt opp bildet som har stått i gangen i ukevis» og så videre og så videre.

Fellesnevneren er at ting som skulle vært gjort, ikke er påbegynt eller ferdig. Du kommer liksom ikke i gang, selv om bestemmelsen er tatt. Og er du omsider i gang, skal det lite til for å bli avsporet.

Og utsettelse er bare den ene siden av saken. Den andre er hva vi gjør i stedet. «Jeg skulle vasket vinduene, men endte opp med å sortere gamle magasiner i stedet.» «Jeg skulle jobbet med rapporten, men fant ut at jeg skulle oppdatere PC-en i stedet.» Slike «i stedet»-aktiviteter er typiske for den som prokrastinerer, og mønsteret er oftest enkelt: Den planlagte oppgaven er lite lystbetont eller vanskelig, og så «løser» vi problemet ved å gjøre noe annet som er mindre ulystbetont eller enklere. Ofte er det vi gjør i stedet i tillegg lystbetont, som når husvasken byttes ut med TV-titting.

«Ulystbetont» er i det hele tatt et stikkord for prokrastinering. Det vi utsetter, er gjerne oppgaver og gjøremål som er forbundet med negative følelser. Utsettelsen gir en umiddelbar positiv endring. Du føler lettelse, at du kan puste ut, plutselig føle deg i bedre humør. Selv om et lite stikk av dårlig samvittighet kanskje melder seg når noe viktig utsettes, er også de positive følelsene der. Man får liksom mer energi og tiltakslyst, og kan godt ta en sjau med å få levert tomflaskene som er blitt stående – eller vanne blomstene, som faktisk trengte vann, viste det seg.

Denne plutselige tiltakslysten etter å ha utsatt noe viktig har nok fått mange til å se prokrastinering som noe nesten morsomt og uskyldig, til og med positivt. Mange harselerer over sin egen eller andres uvane med å utsette ved å gi ord og uttrykk ny mening, som for eksempel: «I morgen – det mystiske land der 99 % av all produktivitet, motivasjon og prestasjon finnes.»

På kort sikt er ikke problemet nødvendigvis så stort, men en utsettelse kommer sjelden alene. Utsetter du en ting, er sjansen stor for at du også utsetter andre, og over tid vil slike utsettelser føre til at oppgaver og gjøremål hoper seg opp. Man blir liksom aldri ferdig, og vegringen mot å ta grep øker. Stress og negative følelser melder seg.

Kjenner du deg igjen?

I så fall vil jeg ønske deg velkommen til en klubb med mange medlemmer, rundt regnet en million bare i Norge. Det eneste kravet til medlemskap er at man utsetter ting i så stor grad at det er til ulempe.

Medlemmer i denne klubben finnes i alle lag av befolkningen – blant politikere, i byråkratiet, bedrifter, skoleverk og høyere utdanning. Advokater, butikkmedarbeidere, tannleger, journalister og redaktører er representert, liksom håndverkere, sjåfører og leger. Hva med direktører og ledere? Jo da, de er også representert. Nyere forskning viser til og med at barn prokrastinerer, mye på samme måten som voksne. I det hele tatt, prokrastinering forekommer overalt der mennesker har sitt daglige virke, og på alle nivåer.

I dag anser forskere vanemessig prokrastinering for å være et omfattende personlig og sosialt problem. Vi vet at om lag 20 % av befolkningen prokrastinerer. Også de som utsettes for andres somling må tas med i regnestykket. Håndverkeren som skulle komme før klokken 14, men ikke kom den dagen. Eller saksbehandleren som lovet at konklusjonen skulle være klar på fredag, men som uken etter fremdeles «jobber med saken». Selvsagt kan mange slike forsinkelser være berettigede. Men om vi antar at en del av dem, eksempelvis 20 %, kan tilskrives prokrastinering, snakker vi om et betydelig samfunnsproblem.

*

Selv har jeg arbeidet med prokrastinering i mer enn ti år, både i forskning, undervisning og formidling. Interessen våknet en dag J., en viderekommen student, tok kontakt med meg for å spørre om jeg kunne være veileder på en oppgave som handlet om prokrastinering. Sant å si visste jeg ikke mye om temaet, så jeg måtte svare «la meg tenke litt». Det gikk ikke lang tid før jeg skjønte at dette var et lykketreﬀ. Prokrastinering har «alt» en psykolog kan være interessert i, det er faglig superinteressant. Men aller mest inspirerende har reaksjonene fra folk vært når jeg forteller at jeg forsker på prokrastinering. Forbausende ofte er den spontane reaksjonen «Det der er typisk meg!», og nesten alltid med oppfølgingsspørsmålet: «Hvordan kan jeg gjøre noe med det?» Det har blitt stadig tydeligere for meg at prokrastinering er et betydelig problem for mange, og at de fleste som kjenner problemet, enten ved at de selv prokrastinerer, eller at de kjenner noen som gjør det, har et sterkt ønske om å gjøre noe med det.

I dag er det ingen grunn til å la dette skure og gå uten å gjøre noe (les: prokrastinere). Forskning gjennom de siste 30 årene har vist at det er fullt mulig å redusere uvanen. Den som utsetter så mye at prokrastineringen har tatt fullstendig overhånd, bør absolutt søke profesjonell hjelp. Men for de aller fleste som prokrastinerer, er profesjonell hjelp verken tilgjengelig eller nødvendig. Prokrastinering er ikke en diagnose, og den enkelte kan selv gjøre endringer som hjelper.

Målsettingen er ikke å bli en «turbo» der eﬀektivitet og jag etter nye mål har førsteprioritet. Tvert om, siktemålet med å redusere prokrastinering er å få et liv med økt livskvalitet, mindre stress, og følelse av mestring og glede ved å arbeide. Økt produktivitet og bedre kvalitet på det man gjør kommer som en meget hyggelig bonus.

La oss komme i gang!

